Seðlabanki Íslands hélt hinu hæga en þó stöðuga vaxtalækkunarferli sínu áfram og lækkaði alla vexti sína um 0,5% í dag . Seðlabanki Íslands hélt hinu hæga en þó stöðuga vaxtalækkunarferli sínu áfram og lækkaði alla vexti sína um 0,5% í dag . Eru þá stýrivextir komnir í 9,5% og vextir á innlánsreikningum í 8,0% . Við erum sáttir við gagnsæi Seðlabankans – eftir verðbólgutölurnar í gær þá var ljóst að svigrúm til vaxtalækkana var til staðar og kom ákvörðunin því ekki á óvart . Seðlabankinn er búinn að lýsa því yfir að skilyrði fyrir frekari vaxtalækkunum væru hjöðnun verðbólgu , stöðugleiki gengis ásamt því að efnahagsaðstoð AGS sé til staðar . Síðustu verðbólgutölur voru mun lægri en búist var við ; ársverðbólgan er nú 6,57% eftir 0,31% verðhjöðnun í janúar og er þetta einungis í þriðja skiptið á síðustu þremur árum sem mánaðarverðbólga er neikvæð . Gengið hefur verið mjög stöðugt , svo vægt sé til orða tekið , og virðast gjaldeyrishöft halda vel núna . Tvö af skilyrðum til vaxtalækkunar voru því til staðar og Már staðfesti á fundinum að vaxtalækkunin hefði verið meiri ef Icesave deilan væri leyst og efnahagsaðstoð AGS og Norðurlandanna væri í föstum farvegi . Það verður að segjast að verðbólgutölurnar í gær voru mjög óvæntar – loksins er húsnæðisliðurinn farinn að lækka og virðist vera að nálgast eðlilegt stig en makaskipti á fasteignamarkaði hafa búið til gervi-stöðugleika á markaðnum . Vísitala neysluverðs á fastskattagrunni lækkaði um 1,05% í janúar þannig að skattahækkanir og opinber gjöld vigtuðu þungt inn í vísitöluna . Eftirspurnin í hagkerfinu er greinilega mjög slök og hefur þurft háa afslætti á útsölum til að laða að kaupendur . Ísland þarf lægri vexti - það er ljóst að í dag eru skammtímaraunvextir gífurlega háir á meðan atvinnuleysi er vaxandi , raunlaun halda áfram að lækka og mikill slaki er í eftirspurn . Lægra vaxtastig mun hjálpa heimilum og fyrirtækjum landsins að komast í gegnum kreppuna og á meðan gjaldeyrishöftin hamla erlendri fjárfestingu þá verður að koma innlendu fjármagni í fjárfestingar . Nú er ört verið að bjóða einstaklingum og jafnvel fyrirtækjum að skuldbreyta erlendum lánum í innlend óverðtryggð lán gegn því að höfuðstóllinn sé lækkaður . Vextir Seðlabankans eru því farnir að hafa meiri áhrif í hagkerfinu en nokkurn tíma áður .